Frank Aaen (EL), 2012-01-31:
Hvordan der laves grænsekontrol i de enkelte lande, skal man i sagens natur samarbejde om landene imellem.
Der er ikke nogen vej uden om, at man samarbejder med sine nabolande om, hvordan man begrænser grænseoverskridende kriminalitet.
Det går vi ind for.
Om Danmark skal have skilderhus med dannebrog og en grænsebom ved grænsen til Tyskland, bestemmer danskerne og ikke andre.
Det er også vores klare holdning.
Men at sige, at det, jeg sagde før, var noget pjat, er simpelt hen forkert.
Det står jo sort på hvidt, at det var en aftale, Dansk Folkeparti indgik.
De ville have et antal grænsebomme som betaling for at ødelægge efterlønnen og hæve pensionsalderen for folkepensionister, og formålet var – det stod der i samme aftale – at begrænse antallet af flygtninge, der kommer ind i Danmark.
Det er jo ikke pjat.
Det er jo realitet.
I Enhedslisten er vi fuldstændig enige i, at der skal være en skarp grænsekontrol i forhold til grænseoverskridende kriminalitet, i forhold til menneskesmugling, i forhold til narkosmugling og anden kriminalitet.
Dagens emne omhandler imidlertid noget ganske andet.
For dem, der ikke kan huske det, var det en betaling til Dansk Folkeparti, for at man i det store og hele skulle udradere efterlønnen og forhøje pensionsalderen.
Når jeg siger symbolsk værdi, er det, fordi betalingen heller ikke drejede sig om at få øget grænsekontrol.
Det var slet ikke temaet.
Temaet var jo endnu en gang at kunne illustrere, at Dansk Folkeparti er et fremmedfjendsk parti, som ønsker at vende ryggen til Europa og ønsker at markere, at her skal vi ikke have mennesker med en anden baggrund ind.
Og hvis man er i tvivl om, at det var formålet, så stod det jo også direkte i aftalen, nemlig at det her gik ud på at mindske antallet af flygtninge, der kom til Danmark.
Det var altså ikke menneskesmuglere, ikke forbrydere, ikke narkosmuglere.
Det var dem, det drejede sig om at holde ude med de her anlæg.
Men vi ønsker gerne andre former for styrkelse af grænsekontrollen, fordi vi er imod forbryderes transport hen over grænserne, ikke mindst i forbindelse med den afskyelige forbrydelse, der hedder menneskesmugling, hvor man transporterer mennesker herop og lader dem leve under usle vilkår, hvor de f.eks. bliver udnyttet seksuelt.
Det vil vi meget gerne være med til at stoppe.
Jeg vil sige, at nu har vi diskuteret grænsebomme i dag
, men når vi er gået til Venstre og har spurgt om, hvad Venstre så vil efter et valg, hvis der skulle ske det ulykkelige, at flertallet i Folketinget skifter, så er det jo helt tydeligt, at der ikke kommer grænsebomme igen, tværtimod.
Essensen af det, der er sagt fra Venstres side i dag, er jo, at man bare vil udbygge regeringens nuværende indsats i forhold til grænseoverskridende kriminalitet, og det er fint.
Det viser jo bare, at hele debatten i dag er rent hykleri.
Det er jo i virkeligheden også essensen af det, man har sagt fra Venstres side at man gerne vil.
Desværre har Venstre jo tømt kassen.
Det var jo det sidste, man gjorde, inden man fik frataget nøglerne til Finansministeriet.
Man tømte jo pengekassen, og derfor er det ikke så nemt for det nye flertal i Folketinget at forbedre indsatsen, som vi gerne ville, på de områder, hvor der er brug for det.